62020TJ0510
SENTENZA TAL-QORTI ĠENERALI (L-Ewwel Awla Estiża)
25 ta’ Ġunju 2025 (
*1
)
“Għajnuna mill-Istat – Trattament fiskali tal-operaturi tal-każinòs pubbliċi fil-Ġermanja – Soprataxxa fuq il-profitti – Tnaqqis tal-ammonti mħallsa fir-rigward ta’ din is-soprataxxa mill-bażi tat-taxxa fuq il-kumpanniji u għat-taxxa korporattiva – Deċiżjoni li ma jitqajmux oġġezzjonijiet – Assenza ta’ diffikultajiet serji – Kunċett ta’ ‘għajnuna mill-Istat’ – Natura selettiva”
Fil-Kawża T‑510/20 RENV,
Fachverband Spielhallen eV, stabbilita f’Berlin (il-Ġermanja),
LM,
irrappreżentati minn A. Bartosch u R. Schmidt, avukati,
rikorrenti,
vs
Il-Kummissjoni Ewropea, irrappreżentata minn B. Stromsky u C. Kovács, bħala aġenti,
konvenut,
sostnuta minn
Ir-Repubblika Federali tal-Ġermanja, irrappreżentata minn J. Möller u R. Kanitz, bħala aġenti,
intervenjent,
IL-QORTI ĠENERALI (L-Ewwel Awla Estiża),
komposta minn S. Papasavvas, President, R. Mastroianni, M. Brkan, I. Gâlea (Relatur) u S. L. Kalėda, Imħallfin,
Reġistratur: S. Jund, Amministratriċi,
wara li rat is-sentenza tal-21 ta’ Settembru 2023, Fachverband Spielhallen u LM vs Il-Kummissjoni (C‑831/21 P, EU:C:2023:686),
wara li rat il-fażi bil-miktub tal-proċedura,
wara s-seduta tat-12 ta’ Novembru 2024,
tagħti l-preżenti
Sentenza
1
Permezz tar-rikors tagħhom ibbażat fuq l-Artikolu 263 TFUE, ir-rikorrenti, Fachverband Spielhallen eV u LM, jitolbu l-annullament tad-Deċiżjoni tal-Kummissjoni C(2019) 8819 final tad-9 ta’ Diċembru 2019 dwar l-għajnuna mill-Istat SA.44944 (2019/C) (ex 2019/FC) – Trattament fiskali tal-operaturi tal-każinòs pubbliċi fil-Ġermanja u l-għajnuna mill-Istat SA.53552 (2019/C) (ex 2019/FC) – Garanzija allegata għall-operaturi tal-każinòs pubbliċi fil-Ġermanja (garanzija ta’ profittabbiltà) (iktar ’il quddiem id-“deċiżjoni kkontestata”), sa fejn hija tiċħad l-ilment li huma ressqu kontra l-fatt li s-somom imħallsa lil-Land Nordrhein-Westfalen (il-Land ta’ Nordrhein-Westfalen, il-Ġermanja) mill-operaturi ta’ każinòs pubbliċi bħala soprataxxa fuq il-profitti setgħu jitnaqqsu mill-bażijiet taxxabbli tat-taxxa korporattiva u tal-taxxa fuq id-dħul jew tat-taxxa fuq il-kumpanniji.
Il-fatti li wasslu għall-kawża
2
Fit-22 ta’ Marzu 2016, ir-rikorrenti, Fachverband Spielhallen, assoċjazzjoni professjonali ta’ 88 operatur ta’ apparat tal-logħob tal-flus, u LM, operatur ta’ apparat tal-logħob tal-ażżard, ressqu quddiem il-Kummissjoni tliet ilmenti li jikkonċernaw it-trattament fiskali tal-operaturi ta’ każinòs pubbliċi fil-Ġermanja.
3
Fir-Nordrhein-Westfalen, l-attivitajiet tal-logħob tal-ażżard offruti fil-każinòs kienu rregolati mis-Spielbankgesetz NRW (il-Liġi dwar il-każinòs tal-Land ta’ Nordrhein-Westfalen, iktar ’il quddiem il- “Liġi dwar il-każinòs”), tat-13 ta’ Novembru 2012, sas-sostituzzjoni tagħha bis-Spielbankgesetz NRW (il-Liġi dwar il-każinòs tal-Land ta’ Nordrhein-Westfalen), tad-29 ta’ Mejju 2020. Bis-saħħa ta’ dik il-liġi, Westdeutsche Spielbanken GmbH & Co. KG (iktar ’il quddiem “WestSpiel”) kienet l-unika konċessjonarja ta’ każinòs pubbliċi f’dan il-Land.
4
Bis-saħħa tal-Liġi dwar il-każinòs, id-dħul iġġenerat minn dawn tal-aħħar kien suġġett għal żewġ sistemi fiskali differenti. Minn naħa, id-dħul idderivat minn logħob tal-flus u tal-ażżard kien suġġett għal sistema fiskali partikolari kkostitwita minn taxxa fuq il-każinòs. Min-naħa l-oħra, id-dħul li ma jirriżultax minn dan il-logħob, bħad-dħul li joriġina minn żoni fejn jiġi servut l-ikel, kien suġġett għas-sistema fiskali normali, ikkostitwita mit-taxxa korporattiva kif ukoll mit-taxxa fuq id-dħul jew it-taxxa fuq il-kumpanniji.
5
L-Artikolu 14 tal-Liġi dwar il-każinòs kien jiddisponi li l-profitt annwali ddikjarat mill-operaturi ta’ każinòs pubbliċi, irrispettivament minn jekk dan jiġix minn logħob tal-flus jew tal-ażżard, kellu jitħallas lura fl-ammont ta’ 75 % lil-Land ta’ Nordrhein-Westfalen. Madankollu, fil-każ li l-kwart rimanenti minn dan il-profitt ikun jeċċedi 7 % tat-total tal-ishma tal-kapital azzjonarju tar-riżervi u tal-fond mutwu, il-profitt kollu kellu jitħallas lura lil-Land (iktar ’il quddiem is-“soprataxxa fuq il-profitti”).
6
Il-parti tas-soprataxxa fuq il-profitti li tirriżulta mid-dħul li ma joriġinax mil-logħob tal-ażżard setgħet madankollu titnaqqas mill-bażijiet taxxabbli tat-taxxa korporattiva kif ukoll mit-taxxa fuq id-dħul jew mit-taxxa fuq il-kumpanniji bħala “spejjeż iġġenerati mill-attività tal-impriża”.
7
Fl-ilment tagħhom dwar il-possibbiltà ta’ tnaqqis tas-soprataxxa fuq il-profitti fin-Nordrhein-Westfalen, ir-rikorrenti sostnew b’mod partikolari li dan it-tnaqqis tas-soprataxxa fuq il-profitti mill-bażijiet taxxabbli tat-taxxi msemmija iktar’ il fuq (iktar ’il quddiem il- “miżura kontenzjuża”) kien jikkostitwixxi għajnuna mill-Istat fis-sens tal-Artikolu 107(1) TFUE.
8
Wara skambji ta’ ittri mar-rikorrenti, il-Kummissjoni, fid-deċiżjoni kkontestata, qieset li l-miżura kontenzjuża ma kienet tinvolvi ebda vantaġġ selettiv, b’tali mod li ma kinitx taqa’ fil-kamp ta’ applikazzjoni tal-Artikolu 107(1) TFUE. Konsegwentement, fir-rigward tal-miżura kontenzjuża, hija ddeċidiet li ma tiftaħx il-proċedura ta’ investigazzjoni formali prevista fl-Artikolu 108(2) TFUE.
9
Permezz ta’ digriet tat-22 ta’ Ottubru 2021, Fachverband Spielhallen u LM vs Il-Kummissjoni (T-510/20, mhux ippubblikat, EU:T:2021:745), il-Qorti Ġenerali ddikjarat li r-rikors ippreżentat mir-rikorrenti kontra d-deċiżjoni kkontestata kien, fl-intier tiegħu, manifestament infondat fid-dritt.
10
Permezz ta’ sentenza tal-21 ta’ Settembru 2023, Fachverband Spielhallen u LM vs Il-Kummissjoni (C-831/21 P, EU:C:2023:686), il-Qorti tal-Ġustizzja annullat id-digriet tat-22 ta’ Ottubru 2021, Fachverband Spielhallen u LM vs Il-Kummissjoni (T-510/20, mhux ippubblikat, EU:T:2021:745). Permezz ta’ din is-sentenza, ġie deċiż li l-Qorti Ġenerali wettqet żball ta’ liġi meta naqset milli teżamina l-argument tar-rikorrenti intiż sabiex jikkritika l-identifikazzjoni mill-Kummissjoni, fid-deċiżjoni kontenzjuża, tas-sistema ta’ referenza jew tas-sistema fiskali normali.
11
Il-Qorti tal-Ġustizzja, filwaqt li rriżervat l-ispejjeż, bagħtet il-kawża lura quddiem il-Qorti Ġenerali sabiex din teżaminaha fuq il-mertu.
It-talbiet tal-partijiet
12
Ir-rikorrenti jitolbu li l-Qorti Ġenerali jogħġobha:
–
tannulla d-deċiżjoni kkontestata, f’dak li jirrigwarda r-regola inkwistjoni;
–
tikkundanna lill-Kummissjoni għall-ispejjeż.
13
Il-Kummissjoni, sostnuta mir-Repubblika Federali tal-Ġermanja, titlob lill-Qorti Ġenerali sabiex:
–
tiċħad ir-rikors;
–
tikkundanna lir-rikorrenti għall-ispejjeż.
Id-dritt
14
Insostenn tar-rikors tagħhom, r-rikorrenti invokaw motiv uniku li jallega ksur tad-drittijiet proċedurali tagħhom minħabba r-rifjut tal-Kummissjoni li tiftaħ il-proċedura ta’ investigazzjoni formali prevista fl-Artikolu 108(2) TFUE, sa fejn din l-istituzzjoni ma kinitx kapaċi, fi tmiem il-fażi ta’ eżami preliminari, li tegħleb id-diffikultajiet serji kollha li, skont ir-rikorrenti, hija ltaqgħat magħhom.
15
Ir-rikorrenti jippreżentaw il-motiv uniku tagħhom bħala li jinkludi, essenzjalment, ħames partijiet. Fl-ewwel parti, r-rikorrenti sostnew li l-Kummissjoni kienet assumiet b’mod żbaljat li huma kienu jqisu s-soprataxxa fuq il-profitti bħala imposta, filwaqt li huma kienu dejjem indikaw li dan kien trasferiment ta’ profitti li ma jistax jitnaqqas taħt is-sistema fiskali normali. Fit-tieni parti, huma jsostnu li l-Kummissjoni kienet ikklassifikat is-soprataxxa fuq il-profitti bħala imposta speċifika billi qieset b’mod żbaljat li l-mod li skontu d-dritt intern jikklassifika miżura ma huwiex determinanti. Fit-tielet parti, huma jikkontestaw il-kriterji użati mill-Kummissjoni sabiex tikklassifika s-soprataxxa fuq il-profitti bħala imposta. Fir-raba’ parti, huma jressqu serje ta’ argumenti sabiex isostnu li, anki jekk jiġi preżunt li s-soprataxxa fuq il-profitti tikkostitwixxi imposta, din ma tistax titnaqqas mill-mill-bażijiet taxxabbli tat-taxxa korporattiva kif ukoll tat-taxxa fuq id-dħul jew mit-taxxa fuq il-kumpanniji. Fil-ħames parti, huma jippreżentaw argumenti sabiex jikkontestaw il-konstatazzjoni magħmula fin-nota ta’ qiegħ il-paġna Nru 77 tad-deċiżjoni kkontestata, li tgħid li s-soprataxxa fuq il-profitti hija paragunabbli mal-pagamenti speċifiċi imposti fuq l-impriżi, pereżempju għal aġir antikompetittiv, li jistgħu jitnaqqsu mill-bażijiet taxxabbli tat-taxxa korporattiva kif ukoll tat-taxxa fuq id-dħul jew mit-taxxa fuq il-kumpanniji.
Osservazzjonijiet preliminari
16
Għandu jitfakkar li, fil-kuntest tal-proċedura ta’ investigazzjoni tal-għajnuna mill-Istat, għandha ssir distinzjoni bejn, minn naħa, il-fażi ta’ eżami preliminari tal-għajnuna stabbilita fl-Artikolu 108(3) TFUE li għandha biss l-għan li tippermetti li l-Kummissjoni tasal għal opinjoni preliminari dwar l-għajnuna kkomunikata u, min-naħa l-oħra, il-proċedura ta’ investigazzjoni formali prevista fl-Artikolu 108(2) TFUE.
17
Il-legalità ta’ deċiżjoni, bħad-deċiżjoni kkontestata, li ma jitqajmux oġġezzjonijiet, ibbażata fuq l-Artikolu 4(2) tar-Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 [TFUE] (ĠU 2015, L 248, p. 9), tiddependi mill-kwistjoni dwar jekk l-evalwazzjoni tal-informazzjoni u tal-elementi li l-Kummissjoni kellha, matul il-fażi preliminari ta’ investigazzjoni tal-miżura inkwistjoni, kellhiex oġġettivament tqajjem dubji dwar il-klassifikazzjoni ta’ din il-miżura bħala għajnuna fis-sens tal-Artikolu 107(1) TFUE, peress li tali dubji għandhom jagħtu lok għall-ftuħ ta’ proċedura ta’ investigazzjoni formali li fiha jistgħu jipparteċipaw il-partijiet ikkonċernati msemmija fl-Artikolu 1(h) ta’ dan ir-regolament (ara, b’analoġija, is-sentenza tat-2 ta’ Settembru 2021, Il-Kummissjoni vs Tempus Energy u Tempus Energy Technology, C‑57/19 P, EU:C:2021:663, punt 38).
18
Meta, fi tmiem il-fażi ta’ investigazzjoni preliminari, il-Kummissjoni tadotta deċiżjoni li permezz tagħha tikkonstata li miżura statali ma għandhiex in-natura ta’ għajnuna mill-Istat, hija għandha tirrifjuta wkoll, impliċitament, li tiftaħ il-proċedura ta’ investigazzjoni formali prevista fl-Artikolu 108(2) TFUE u fl-Artikolu 6(1) tar-Regolament 2015/1589 (ara, f’dan is-sens, is-sentenza tat-18 ta’ Novembru 2010, NDSHT vs Il-Kummissjoni, C‑322/09 P, EU:C:2010:701, punt 51 u l-ġurisprudenza ċċitata).
19
Barra minn hekk, meta rikorrent jitlob l-annullament ta’ deċiżjoni li ma jitqajmux oġġezzjonijiet, essenzjalment huwa jikkontesta l-fatt li d-deċiżjoni meħuda mill-Kummissjoni fir-rigward tal-għajnuna inkwistjoni tkun ġiet adottata mingħajr ma din l-istituzzjoni tiftaħ il-proċedura ta’ investigazzjoni formali, u billi għamlet hekk, kisret id-drittijiet proċedurali tiegħu. Sabiex it-talba għal annullament tiegħu tintlaqa’, ir-rikorrent jista’ jinvoka kwalunkwe motiv ta’ natura li juri li l-evalwazzjoni tal-informazzjoni u tal-elementi li l-Kummissjoni għandha, matul il-fażi preliminari ta’ investigazzjoni tal-miżura nnotifikata, kellha tqajjem dubji dwar il-klassifikazzjoni ta’ din il-miżura bħala għajnuna fis-sens tal-Artikolu 107(1) TFUE (ara, f’dan is-sens, is-sentenza tat-2 ta’ Settembru 2021, Il-Kummissjoni vs Tempus Energy u Tempus Energy Technology, C‑57/19 P, EU:C:2021:663, punt 39 u l-ġurisprudenza ċċitata).
20
Għaldaqstant, hija l-qorti tal-Unjoni Ewropea, meta tkun adita b’talba għall-annullament ta’ tali deċiżjoni, li għandha tiddetermina jekk l-evalwazzjoni tal-informazzjoni u tal-elementi li l-Kummissjoni kellha, matul il-fażi preliminari ta’ investigazzjoni tal-miżura nazzjonali inkwistjoni, kellhiex oġġettivament tqajjem dubji dwar il-klassifikazzjoni ta’ din il-miżura bħala għajnuna, peress li tali dubji għandhom jagħtu lok għall-ftuħ ta’ proċedura ta’ investigazzjoni formali (ara, f’dan is-sens, is-sentenza tas-6 ta’ Ottubru 2021, Scandlines Danmark u Scandlines Deutschland vs Il-Kummissjoni, C‑174/19 P u C‑175/19 P, EU:C:2021:801, punt 67 u l-ġurisprudenza ċċitata).
21
F’dan ir-rigward, għandu jitfakkar li l-eżistenza ta’ dubji ta’ natura li jiġġustifikaw il-ftuħ tal-proċedura ta’ investigazzjoni formali msemmija fl-Artikolu 108(2) TFUE hija riflessa fl-eżistenza oġġettiva ta’ diffikultajiet serji li l-Kummissjoni ltaqgħet magħhom waqt l-eżami dwar jekk il-miżura inkwistjoni kinitx tikkostitwixxi għajnuna jew il-kompatibbiltà tagħha mas-suq intern. Il-kunċett ta’ “diffikultajiet serji” huwa ta’ natura oġġettiva. Minn dan jirriżulta li l-istħarriġ tal-legalità mwettaq mill-Qorti Ġenerali dwar l-eżistenza ta’ diffikultajiet serji, intrinsikament, imur lil hinn mit-tfittxjia tal-iżball manifest ta’ evalwazzjoni (ara, f’dan is-sens, is-sentenza tad-19 ta’ Settembru 2018, HH Ferries et vs Il-Kummissjoni, T‑68/15, EU:T:2018:563, punt 61 u l-ġurisprudenza ċċitata).
22
Barra minn hekk, il-prova tal-eżistenza ta’ dubji ta’ natura li jiġġustifikaw il-ftuħ tal-proċedura ta’ investigazzjoni formali msemmija fl-Artikolu 108(2) TFUE, li għandha titfittex kemm fiċ-ċirkustanzi tal-adozzjoni tad-deċiżjoni li ma jitqajmux oġġezzjonijiet kif ukoll fil-kontenut tagħha, għandha tiġi prodotta minn min jitlob għall-annullament ta’ din id-deċiżjoni, abbażi ta’ sensiela ta’ indizji konkordanti (sentenzi tat-2 ta’ Settembru 2021, Il-Kummissjoni vs Tempus Energy u Tempus Energy Technology, C‑57/19 P, EU:C:2021:663, punt 40, u tad-19 ta’ Settembru 2018, HH Ferries et vs Il-Kummissjoni, T‑68/15, EU:T:2018:563, punt 63).
23
Huwa fid-dawl ta’ dawn il-kunsiderazzjonijiet li għandhom jiġu eżaminati l-partijiet differenti tal-motiv uniku invokat mir-rikorrenti rispettivament.
24
Il-Qorti Ġenerali tqis neċessarju li teżamina, qabelxejn u flimkien, it-tieni sal-ħames parti tal-motiv uniku, peress li, permezz tagħhom, ir-rikorrenti jsostnu, essenzjalment, li l-Kummissjoni ltaqgħet ma’ diffikultajiet serji fl-eżami tas-selettività tal-miżura kontenzjuża matul il-fażi ta’ investigazzjoni preliminari. Sussegwentement, ser tiġi eżaminata l-ewwel parti tal-motiv uniku.
Fuq it-tieni sal-ħames partijiet tal-motiv uniku
25
Ir-rikorrenti jsostnu, essenzjalment, li l-klassifikazzjoni tas-soprataxxa fuq il-profitti bħala imposta speċifika fid-dritt Ġermaniż hija żbaljata. Konsegwentement, il-Kummissjoni, minn naħa, wettqet żball fir-rigward tad-determinazzjoni tas-sistema ta’ referenza applikabbli u, min-naħa l-oħra, naqset milli tivverifika jekk il-miżura inkwistjoni tidderogax minn din is-sistema ta’ referenza.
26
Il-Kummissjoni, sostnuta mir-Repubblika Federali tal-Ġermanja, tikkontesta l-argumenti tar-rikorrenti.
27
Skont ġurisprudenza stabbilita tal-Qorti tal-Ġustizzja, il-klassifikazzjoni ta’ miżura nazzjonali bħala “għajnuna mill-Istat”, fis-sens tal-Artikolu 107(1) TFUE, teħtieġ li l-kundizzjonijiet kollha segwenti jkunu ssodisfatti. L-ewwel nett, għandu jkun hemm intervent tal-Istat jew permezz tar-riżorsi tal-Istat. It-tieni nett, dan l-intervent għandu jkun jista’ jaffettwa l-kummerċ bejn l-Istati Membri. It-tielet nett, dan l-intervent għandu jagħti vantaġġ selettiv lill-benefiċjarju tiegħu. Ir-raba’ nett, huwa għandu jfixkel jew jhedded li jfixkel il-kompetizzjoni (ara s-sentenzi tas-16 ta’ Lulju 2015, BVVG, C-39/14, EU:C:2015:470, punt 24 u l-ġurisprudenza ċċitata, u tat-8 ta’ Novembru 2022, Fiat Chrysler Finance Europe vs Il-Kummissjoni, C‑885/19 P u C‑898/19 P, EU:C:2022:859, punt 66 u l-ġurisprudenza ċċitata).
28
Fir-rigward tal-kundizzjoni dwar is-selettività tal-vantaġġ, inerenti għall-klassifikazzjoni ta’ miżura bħala “għajnuna mill-Istat”, fis-sens tal-Artikolu 107(1) TFUE, minn ġurisprudenza stabbilita tal-Qorti tal-Ġustizzja jirriżulta li din il-kundizzjoni timponi li jiġi ddeterminat jekk, fil-kuntest ta’ sistema legali partikolari, il-miżura nazzjonali inkwistjoni hijiex ta’ natura li tiffavorixxi “ċerti impriżi jew ċerti produtturi” meta mqabbla ma’ oħrajn, li jinsabu, fid-dawl tal-għan imfittex mill-imsemmija sistema, f’sitwazzjoni fattwali u legali paragunabbli u li għalhekk huma suġġetti għal trattament iddifferenzjat li jista’ essenzjalment jiġi kklassifikat bħala diskriminatorju (ara s-sentenza tat-8 ta’ Novembru 2022, Fiat Chrysler Finance Europe vs Il-Kummissjoni, C‑885/19 P u C‑898/19 P, EU:C:2022:859, punt 67 u l-ġurisprudenza ċċitata; ara wkoll, f’dan is-sens, is-sentenzi tal-15 ta’ Novembru 2011, Il-Kummissjoni u Spanja vs Government of Gibraltar u r-Renju Unit, C‑106/09 P u C‑107/09 P, EU:C:2011:732, punti 75 u 101, u tal-14 ta’ Jannar 2015, Eventech, C‑518/13, EU:C:2015:9, punti 53 sa 55).
29
F’dan il-kuntest, sabiex miżura fiskali nazzjonali tiġi kklassifikata bħala “selettiva”, il-Kummissjoni għandha twettaq eżami fi tliet stadji. Hija għandha, bħala effett, fl-ewwel lok, li tidentifika s-sistema fiskali “normali” applikabbli fl-Istat Membru kkonċernat, u fit-tieni lok, li turi li l-miżura fiskali inkwistjoni tidderoga minn din is-sistema ta’ referenza, sa fejn tintroduċi differenzjazzjonijiet bejn operaturi li, fid-dawl tal-għan imfittex minn din is-sistema ta’ referenza, ikunu jinsabu f’sitwazzjoni fattwali u legali komparabbli. Il-kunċett ta’ “għajnuna mill-Istat” madankollu ma jirrigwardax il-miżuri li jintroduċu differenzazzjoni bejn impriżi li, fir-rigward tal-għan imfittex mis-sistema legali inkwistjoni, jinsabu f’sitwazzjoni fattwali u legali komparabbli u, għaldaqstant, a priori selettivi, meta l-Istat Membru kkonċernat jasal juri sussegwentement li din id-differenzazzjoni hija ġġustifikata peress li din tirriżulta min-natura jew mill-istruttura tas-sistema li jagħmlu parti minnha (ara s-sentenza tat-8 ta’ Novembru 2022, Fiat Chrysler Finance Europe vs Il-Kummissjoni, C‑885/19 P u C‑898/19 P, EU:C:2022:859, punt 68 u l-ġurisprudenza ċċitata).
30
Għall-finijiet tal-evalwazzjoni tan-natura selettiva ta’ miżura fiskali, huwa għalhekk meħtieġ li s-sistema fiskali ordinarja jew is-sistema ta’ riferiment applikabbli fl-Istat Membru kkonċernat tkun identifikata b’mod korrett fid-deċiżjoni tal-Kummissjoni u tkun eżaminata mill-qorti adita b’kontestazzjoni dwar din l-identifikazzjoni. Peress li d-determinazzjoni tal-qafas ta’ riferiment tikkostitwixxi l-punt tat-tluq tal-eżami komparattiv li għandu jitwettaq fil-kuntest tal-evalwazzjoni tan-natura selettiva, żball imwettaq f’din id-determinazzjoni neċessarjament jivvizzja l-eżami kollu tal-kundizzjoni dwar in-natura selettiva (ara s-sentenza tat-8 ta’ Novembru 2022, Fiat Chrysler Finance Europe vs Il-Kummissjoni, C‑885/19 P u C‑898/19 P, EU:C:2022:859, punt 71 u l-ġurisprudenza ċċitata).
31
Fl-ewwel lok, għandu jiġi ppreċiżat li d-determinazzjoni tal-kuntest ta’ riferiment, li għandha ssir wara dibattitu kontradittorju mal-Istat Membru kkonċernat, għandha tirriżulta minn eżami oġġettiv tal-kontenut, tal-interazzjoni u mill-effetti konkreti tar-regoli applikabbli skont id-dritt nazzjonali ta’ dan l-Istat (ara s-sentenza tat-8 ta’ Novembru 2022, Fiat Chrysler Finance Europe vs Il-Kummissjoni, C‑885/19 P u C‑898/19 P, EU:C:2022:859, punt 72 u l-ġurisprudenza ċċitata).
32
F’dan ir-rigward, is-selettività ta’ miżura fiskali ma tistax tiġi evalwata fid-dawl ta’ kuntest ta’ riferiment kkostitwit minn xi dispożizzjonijiet tad-dritt nazzjonali tal-Istat Membru kkonċernat li nħarġu artifiċjalment minn qafas leġiżlattiv iktar wiesa’ (sentenza tat-28 ta’ Ġunju 2018, Andres (falliment Heitkamp BauHolding) vs Il-Kummissjoni, C‑203/16 P, EU:C:2018:505, punt 103).
33
Konsegwentement, meta l-miżura fiskali inkwistjoni tkun inseparabbli mis-sistema ġenerali ta’ tassazzjoni tal-Istat Membru kkonċernat, għandu jsir riferiment għal din is-sistema. Min-naħa l-oħra, meta jidher li tali miżura tista’ tiġi sseparata b’mod ċar minn din is-sistema ġenerali, ma jistax jiġi eskluż li l-qafas ta’ riferiment li għandu jittieħed inkunsiderazzjoni jkun iktar limitat minn l-imsemmija sistema ġenerali, jew saħansitra li jidentifika ruħu mal-miżura stess, meta din tkun tippreżenta ruħha bħala regola li għandha loġika ġuridika awtonoma u li huwa impossibbli li jiġi identifikat grupp normattiv koerenti barra minn din il-miżura. (sentenza tas-6 ta’ Ottubru 2021, World Duty Free Group u Spanja vs Il-Kummissjoni, C‑51/19 P u C‑64/19 P, EU:C:2021:793, punt 63).
34
Fit-tieni lok, lil hinn mill-oqsma li fihom id-dritt fiskali tal-Unjoni huwa s-suġġett ta’ armonizzazzjoni, huwa l-Istat Membru kkonċernat li għandu jiddetermina, permezz tal-eżerċizzju tal-kompetenzi tiegħu fil-qasam tat-tassazzjoni diretta u fl-osservanza tal-awtonomija fiskali tiegħu, il-karatteristiċi li jikkostitwixxu t-taxxa, li jiddefinixxu, bħala prinċipju, is-sistema ta’ riferiment jew is-sistema fiskali “normali”, li abbażi tagħha għandha tiġi analizzata l-kundizzjoni dwar in-natura selettiva. Dan japplika b’mod partikolari għad-determinazzjoni tal-bażi tat-taxxa, tal-fatt taxxabbli tagħha u tal-eżenzjonijiet eventwali marbuta magħha (ara s-sentenza tal-14 ta’ Diċembru 2023, Il-Kummissjoni vs Amazon.com et, C‑457/21 P, EU:C:2023:985, punt 39 u l-ġurisprudenza ċċitata).
35
Fit-tielet lok, skont il-ġurisprudenza, fid-determinazzjoni tal-kuntest ta’ riferiment għall-applikazzjoni tal-Artikolu 107(1) TFUE għal miżuri fiskali, il-Kummissjoni hija bħala prinċipju obbligata taċċetta l-interpretazzjoni tad-dispożizzjonijiet rilevanti tad-dritt nazzjonali mogħtija mill-Istat Membru kkonċernat fil-kuntest tad-dibattitu kontradittorju, sakemm din l-interpretazzjoni tkun kompatibbli mal-formulazzjoni ta’ dawn id-dispożizzjonijiet (sentenzi tal-5 ta’ Diċembru 2023, Il-Lussemburgu et vs Il-Kummissjoni, C‑451/21 P u C‑454/21 P, EU:C:2023:948, punt 120, u tad-19 ta’ Settembru 2024, Ir-Renju Unit et vs Il-Kummissjoni (Impożizzjoni tal-profitti taċ-CFC), C‑555/22 P, C‑556/22 P u C‑564/22 P, EU:C:2024:763, punt 97).
36
Il-Kummissjoni tista’ titbiegħed mill-imsemmija interpretazzjoni biss jekk tkun f’pożizzjoni li tistabbilixxi li interpretazzjoni oħra tipprevali fil-ġurisprudenza jew fil-prassi amministrattiva ta’ dan l-Istat Membru, billi tibbaża ruħha f’dan ir-rigward fuq elementi affidabbli u konkordanti, suġġetti għal dan id-dibattitu kontradittorju (sentenzi tal-5 ta’ Diċembru 2023, Il-Lussemburgu et vs Il-Kummissjoni, C‑451/21 P u C‑454/21 P, EU:C:2023:948, punt 121, u tad-19 ta’ Settembru 2024, Ir-Renju Unit vs Il-Kummissjoni (Impożizzjoni tal-profitti taċ-CFC), C‑555/22 P, C‑556/22 P u C‑564/22 P, EU:C:2024:763, punt 98).
37
Konformement mal-Artikolu 4(3) TUE, l-imsemmi Stat Membru huwa marbut bi dmir ta’ kooperazzjoni leali matul il-proċedura kollha relatata mal-eżami ta’ miżura skont id-dispożizzjonijiet tad-dritt tal-Unjoni fil-qasam tal-għajnuna mill-Istat. Dan id-dmir jimplika, b’mod partikolari, li l-istess Stat Membru jipprovdi in bona fide lill-Kummissjoni kull informazzjoni rilevanti mitluba minn din tal-aħħar dwar l-interpretazzjoni tad-dispożizzjonijiet tad-dritt nazzjonali rilevanti sabiex jiġi ddeterminat il-qafas ta’ riferiment, li jirriżulta mill-ġurisprudenza jew mill-prassi amministrattiva nazzjonali (sentenzi tal-5 ta’ Diċembru 2023, Il-Lussemburgu et vs Il-Kummissjoni, C‑451/21 P u C‑454/21 P, EU:C:2023:948, punt 122, u tad-19 ta’ Settembru 2024, Ir-Renju Unit et vs Il-Kummissjoni (Impożizzjoni tal-profitti taċ-CFC), C‑555/22 P, C‑556/22 P u C‑564/22 P, EU:C:2024:763, punt 99).
38
Huwa fid-dawl tal-prinċipji mfakkra iktar ’il fuq li għandu jiġi eżaminat jekk ir-rikorrenti wrewx li l-Kummissjoni kisret id-drittijiet proċedurali tagħhom billi rrifjutat li tiftaħ il-proċedura ta’ investigazzjoni formali prevista fl-Artikolu 108(2) TFUE, minkejja li hija ltaqgħet, waqt l-eżami tas-selettività tal-miżura inkwistjoni, ma’ diffikultajiet serji.
Fuq is-sistema ta’ referenza
39
Għandu jiġi eżaminat jekk, kif isostnu, essenzjalment, ir-rikorrenti, il-Kummissjoni ltaqgħet ma’ diffikultajiet serji fil-kuntest tad-determinazzjoni tas-sistema ta’ referenza applikabbli.
40
Għandu jiġi rrilevat li s-sistema ta’ referenza ġiet identifikata fil-premessi 78 u 80 tad-deċiżjoni kkontestata. Dan huwa kkostitwit mit-taxxi rilevanti applikabbli għall-impriżi kollha, jiġifieri t-taxxa korporattiva kif ukoll it-taxxa fuq id-dħul jew it-taxxa fuq il-kumpanniji. Fi tweġiba għal mistoqsija tal-Qorti Ġenerali magħmula fil-kuntest ta’ miżura ta’ organizzazzjoni tal-proċedura, il-Kummissjoni kkonfermat li dawn it-taxxi kienu jikkostitwixxu s-sistema ta’ referenza rilevanti sabiex jiġi evalwat jekk il-miżura kontenzjuża kinitx tikkostitwixxi deroga mill-imsemmija sistema.
41
Skont il-Kummissjoni u r-Repubblika Federali tal-Ġermanja, mill-punt 78 tad-deċiżjoni kkontestata jirriżulta li l-bażijiet taxxabbli ta’ dawn it-taxxi huma ddeterminati billi jittieħed inkunsiderazzjoni l-prinċipju tad-“dħul nett”, fis-sens li, skont ir-regoli ġenerali dwar it-tassazzjoni tad-dħul, l-“ispejjeż iġġenerati mill-attività tal-impriża” jistgħu jitnaqqsu mill-imsemmija valuri taxxabbli.
42
Fir-rigward tal-prinċipju tad-dħul nett, mill-ġurisprudenza tal-Bundesverfassungsgericht (il-Qorti Kostituzzjonali Federali, il-Ġermanja), imsemmija fin-nota ta’ qiegħ il-paġna 77 tad-deċiżjoni kkontestata, jirriżulta li, skont il-prinċipju ġenerali ta’ ugwaljanza stabbilit fl-Artikolu 3(1) tal-Grundgesetz für die Bundesrepublik Deutschland (il-Liġi Fundamentali għar-Repubblika Federali tal-Ġermanja), fil-qasam fiskali, it-tassazzjoni tad-dħul għandha tiġi ddeterminata billi tittieħed inkunsiderazzjoni l-kapaċità ekonomika tal-persuna taxxabbli. Minn dan jirriżulta li, fil-leġiżlazzjoni dwar it-taxxa fuq id-dħul, hija biss iż-żieda fil-patrimonju tal-impriża li hija suġġetta għat-taxxa, li jimplika li, bħala prinċipju, l-ispejjeż kollha ġġenerati mill-attività tal-impriża jistgħu jitnaqqsu bħala spejjeż tal-operat.
43
F’dan ir-rigward, bi tweġiba għal mistoqsija tal-Qorti Ġenerali magħmula fil-kuntest ta’ miżura ta’ organizzazzjoni tal-proċedura, ir-Repubblika Federali tal-Ġermanja kkonfermat li s-sistema fiskali normali f’dan l-Istat Membru hija rregolata mill-prinċipju kostituzzjonali tal-kapaċità kontributtiva, li, bħala espressjoni tal-prinċipju ġenerali ta’ ugwaljanza, jimplika li kull wieħed għandu jikkontribwixxi għall-finanzjament tas-servizzi pubbliċi skont il-kapaċitajiet ekonomiċi individwali tiegħu. Skont ir-Repubblika Federali tal-Ġermanja, dan il-prinċipju tal-kapaċità kontributtiva jikkostitwixxi l-bażi tal-prinċipju tad-dħul nett oġġettiv, li jipprovdi li l-ispejjeż tal-operat li huma inevitabbli għall-attività eżerċitata mill-persuni taxxabbli għandhom ikunu deduċibbli mill-valuri taxxabbli.
44
Għandu jiġi rrilevat, kif indikat ir-Repubblika Federali tal-Ġermanja b’risposta għal domanda oħra tal-Qorti Ġenerali fil-kuntest ta’ miżura ta’ organizzazzjoni tal-proċedura, li dan il-prinċipju ta’ dħul nett ġie riprodott fid-dispożizzjonijiet imsemmija fin-nota ta’ qiegħ il-paġna Nru 41 tad-deċiżjoni kkontestata, jiġifieri l-Artikolu 4(1), (3) u (4) tal-Einkommensteuergesetz (il-Liġi dwar it-Taxxa fuq id-Dħul, iktar ’il quddiem l-“EStG”), l-Artikolu 8(1) tal-Körperschaftsteuergesetz (il-Liġi dwar it-Taxxa fuq il-Kumpanniji, iktar ’il quddiem il-“KStG”) u l-Artikolu 7(1) tal-Gewerbesteuergesetz (il-Liġi dwar it-Taxxa Korporattiva, iktar ’il quddiem il-“GewStG”).
45
Barra minn hekk, ir-Repubblika Federali tal-Ġermanja ppreċiżat li l-prinċipju tad-dħul nett, li jirregola d-dritt fiskali Ġermaniż, huwa wkoll espressjoni ta’ prinċipju ieħor, jiġifieri dak tal-legalità tat-taxxa, li huwa impost fuq l-amministrazzjoni fiskali u jobbligaha tikkalkola u tiġbor it-taxxi skont il-liġi b’mod ugwali.
46
F’dan il-każ, konformement mar-rekwiżiti li jirriżultaw mill-ġurisprudenza ċċitata fil-punt 31 iktar ’il fuq, il-Kummissjoni ddeterminat il-kuntest ta’ riferiment wara eżami oġġettiv tal-kontenut, tal-interazzjoni u tal-effetti konkreti tar-regoli applikabbli li jirriżultaw minn interpretazzjoni tad-dispożizzjonijiet rilevanti tad-dritt fiskali pprovduta mir-Repubblika Federali tal-Ġermanja fil-kuntest ta’ dibattitu kontradittorju.
47
Huwa paċifiku bejn il-partijiet li l-ħlas ta’ dividendi, sa fejn dawn jikkostitwixxu forma ta’ allokazzjoni tal-profitti, ma jistax jikkostitwixxi spiża li tirriżulta mill-attività tal-impriża li tista’ tnaqqas id-dħul taxxabbli ta’ kumpannija, għall-finijiet tad-determinazzjoni tal-valur taxxabbli tat-taxxa fuq il-kumpanniji (Artikolu 8(3) tal-KStG) u ta’ dik tat-taxxa korporattiva (Artikolu 7 tal-GewStG).
48
Barra minn hekk, skont id-dispożizzjonijiet tad-dritt fiskali Ġermaniż, jeżistu eċċezzjonijiet għar-regola tat-tnaqqis tal-ispejjeż ikkawżati mill-attività tal-impriża. Dawn huma taxxi li n-nuqqas ta’ tnaqqis tagħhom huwa espressament previst mill-Artikolu 4(5)b u mill-punt 3 tal-Artikolu 12 tal-EStG, kif ukoll mill-punt 2 tal-Artikolu 10 tal-KStG.
49
Barra minn hekk, fil-premessa 156 tad-deċiżjoni kkontestata, il-Kummissjoni ppreċiżat li l-Artikolu 4(5b) tal-EStG kien jeskludi t-tnaqqis biss għat-taxxa korporattiva, u mhux għat-taxxi kollha fuq il-profitti. Skont il-Kummissjoni, ir-regola bażika hija t-tnaqqis tal-ispejjeż iġġenerati mill-attività tal-impriża u huwa biss meta teżisti deroga espliċita mill-prinċipju tad-dħul nett li spiża ta’ impriża ma tistax titnaqqas għall-finijiet tad-determinazzjoni tal-valur taxxabbli. Għalhekk, il-Kummissjoni qieset li ebda dispożizzjoni ma kienet tipprekludi t-tnaqqis ta’ taxxa speċifika fuq il-profitti.
50
F’dan ir-rigward, għandu jiġi rrilevat li r-rikorrenti ma wrewx li l-Kummissjoni kellha tiddetermina s-sistema ta’ referenza bħala li hija kkostitwita min-nuqqas ta’ possibbiltà ta’ tnaqqis tas-soprataxxa fuq il-profitti bħala deroga mill-prinċipju tad-dħul nett. Minn naħa, kif jirriżulta mill-premessi 153 sa 158 tad-deċiżjoni kkontestata, il-Kummissjoni ma injoratx l-eżistenza ta’ eċċezzjonijiet jew ta’ limitazzjonijiet għar-regola tat-tnaqqis tal-ispejjeż ikkawżati mill-attività tal-impriża. Min-naħa l-oħra, mill-ġurisprudenza ċċitata fil-punt 32 iktar ’il fuq jirriżulta li s-selettività ta’ miżura fiskali ma tistax tiġi evalwata fid-dawl ta’ qafas ta’ riferiment kkostitwit minn xi dispożizzjonijiet tad-dritt nazzjonali tal-Istat Membru kkonċernat li nħarġu artifiċjalment minn qafas leġiżlattiv iktar wiesa’. Konsegwentement, meta l-miżura fiskali inkwistjoni tkun inseparabbli mis-sistema ġenerali ta’ tassazzjoni tal-Istat Membru kkonċernat, ikun għal din is-sistema li jeħtieġ li jsir riferiment (sentenza tad-19 ta’ Settembru 2024, Ir-Renju Unit vs Il-Kummissjoni (Tassazzjoni tal-profitti taċ-CFC), C-555/22 P, C-556/22 P u C-564/22 P, EU:C:2024:763, punt 95). Dan huwa l-każ hawnhekk, peress li l-Kummissjoni ddefinixxiet is-sistema ta’ referenza bħala li hija kkostitwita b’mod partikolari mill-prinċipju tad-dħul nett, u mhux biss mill-eċċezzjonijiet għal dan il-prinċipju.
51
Issa, skont il-ġurisprudenza ċċitata fil-punti 35 sa 37 iktar ’il fuq, sabiex tiddetermina s-sistema ta’ referenza, il-Kummissjoni ma tbegħditx mill-interpretazzjoni tad-dispożizzjonijiet rilevanti tad-dritt fiskali pprovduta mir-Repubblika Federali tal-Ġermanja fil-kuntest tad-dibattitu kontradittorju. Barra minn hekk, għandu jiġi rrilevat li r-rikorrenti ma wrewx li kien b’mod żbaljat li l-Kummissjoni rriproduċiet l-interpretazzjoni pprovduta mill-imsemmi Stat Membru. F’dan ir-rigward, r-rikorrenti ma qajmu ebda argument jew element ieħor ta’ natura li jikkontesta l-fondatezza tad-determinazzjoni mill-Kummissjoni tal-imsemmija sistema ta’ referenza. Fil-fatt, minkejja li r-rikorrenti jinvokaw, fis-sottomissjonijiet bil-miktub tagħhom, ċerti sentenzi tal-qrati Ġermaniżi, b’mod partikolari tal-Bundesverfassungsgericht (il-Qorti Kostituzzjonali Federali), tal-Bundesverwaltungsgericht (il-Qorti Amministrattiva Federali, il-Ġermanja), u tal-Bundesfinanzhof (il-Qorti Federali tal-Finanzi, il-Ġermanja), għandu jiġi kkonstatat li l-argumenti bbażati fuq il-ġurisprudenza nazzjonali ma jirrigwardawx l-interpretazzjoni tad-dispożizzjonijiet rilevanti li jikkostitwixxu s-sistema ta’ referenza f’dan il-każ.
52
Għandu jiġi kkonstatat ukoll li, fis-sottomissjonijiet bil-miktub tagħhom, ir-rikorrenti ma jikkontestawx li l-prinċipju tad-dħul nett jimplimenta l-prinċipju tal-kapaċità ta’ ħlas, li jimplika li, skont il-ġurisprudenza tal-Bundesfinanzhof (il-Qorti Federali tal-Finanzi), sabiex tiġi ddeterminata l-kapaċità kontributtiva ta’ persuna taxxabbli, għandhom jitnaqqsu mid-dħul taxxabbli l-ispejjeż sostnuti mill-persuna taxxabbli sabiex tiġġenera l-imsemmi dħul.
53
Fir-rigward tad-determinazzjoni tas-sistema ta’ referenza li minnha għandu jiġi eżaminat jekk il-miżura kkontestata tikkostitwixxix deroga, ir-rikorrenti jsostnu li din kellha tinkludi t-taxxa fuq il-valur miżjud (VAT). Issa, għandu jiġi rrilevat li dan l-argument dwar l-assenza ta’ teħid inkunsiderazzjoni tal-VAT fid-determinazzjoni tas-sistema fiskali ta’ referenza huwa irrilevanti, peress li, fid-deċiżjoni kkontestata, l-ilmenti marbuta mal-VAT huma ttrattati biss fir-rigward ta’ miżura oħra minbarra l-miżura kkontestata.
54
Mill-kunsiderazzjonijiet preċedenti jirriżulta li l-Kummissjoni setgħet taċċetta l-interpretazzjoni pprovduta mir-Repubblika Federali tal-Ġermanja fir-rigward tal-identifikazzjoni tas-sistema ta’ referenza u tidentifika l-miżura kontenzjuża bħala t-tnaqqis tal-bażi taxxabbli mit-taxxa fuq id-dħul jew mit-taxxa fuq il-kumpanniji kif ukoll mit-taxxa korporattiva, operata mill-operaturi tal-każinòs pubbliċi, mis-somom imħallsa lil-Land ta’ Nordrhein-Westfalen minn dawn tal-aħħar abbażi tas-soprataxxa fuq il-profitti prevista fl-Artikolu 14 tal-Liġi dwar il-każinòs fir-rigward tad-dħul li ma joriġinax mil-logħob tal-ażżard.
55
Għaldaqstant, għandu jiġi kkonstatat li r-rikorrenti ma wrewx li l-Kummissjoni ltaqgħet ma’ diffikultajiet serji sabiex tiddetermina s-sistema ta’ referenza li fir-rigward tagħha għandu jiġi eżaminat jekk il-miżura kkontestata tikkostitwixxix deroga.
Fuq l-eżistenza ta’ deroga mis-sistema ta’ referenza
56
Ir-rikorrenti essenzjalment isostnu li Westspiel, billi tibbenefika mit-tnaqqis tas-soprataxxa fuq il-profitti mill-bażi fiskali tal-taxxa fuq id-dħul jew tat-taxxa fuq il-kumpanniji kif ukoll mit-taxxa korporattiva, hija ffavorita meta mqabbla mal-impriżi li jwettqu trasferiment tad-dividendi jew, sussidjarjament, ma’ dawk li huma suġġetti għat-taxxi li ma jistgħux jitnaqqsu skont id-dispożizzjonijiet rilevanti tad-dritt Ġermaniż.
57
Minn naħa, ir-rikorrenti jsostnu li l-iżball imwettaq mill-Kummissjoni huwa dovut b’mod partikolari għall-fatt li din ikklassifikat is-soprataxxa fuq il-profitti bħala “taxxa speċifika”, li kien jippermettilha tikkonkludi li l-ammonti mħallsa abbażi ta’ din is-soprataxxa jistgħu jitnaqqsu mill-bażijiet taxxabbli tal-imposta fuq id-dħul jew tat-taxxa fuq il-kumpanniji kif ukoll mit-taxxa korporattiva, konformement mar-regoli ġenerali ta’ tassazzjoni tas-sistema fiskali normali previsti mid-dritt fiskali Ġermaniż applikabbli, li jammettu l-possibbiltà ta’ tnaqqis tal-ispejjeż ikkawżati mill-attività tal-impriża.
58
Min-naħa l-oħra, ir-rikorrenti jsostnu li s-soprataxxa fuq il-profitti għandha titqies bħala “trasferiment” jew “distribuzzjoni” ta’ profitti jew, sussidjarjament, “taxxa fuq id-dħul (fis-sens wiesa’)”, u mhux “taxxa” jew “taxxa speċifika”, b’tali mod li, konformement mad-dritt fiskali Ġermaniż applikabbli, din is-soprataxxa fuq il-profitti ma kellhiex titnaqqas mill-bażi taxxabbli tat-taxxa korporattiva kif ukoll minn dik tal-taxxa fuq id-dħul jew tat-taxxa fuq il-kumpanniji.
59
Għandu jiġi rrilevat li l-argumenti tar-rikorrenti huma intiżi li jikkontestaw il-klassifikazzjoni tas-soprataxxa fuq il-profitti bħala imposta speċifika li tista’ titnaqqas u li jallegaw, prinċipalment, li l-imsemmija soprataxxa hija paragunabbli mad-dividendi u, sussidjarjament, li, anki jekk jitqies li din għandha tiġi kklassifikata bħala taxxa, din tkun paragunabbli mat-taxxi li n-nuqqas ta’ tnaqqis tagħhom huwa espressament previst mill-Artikolu 4(5b) u mill-punt 3 tal-Artikolu 12 tal-EStG, kif ukoll mill-punt 2 tal-Artikolu 10 tal-KStG.
60
F’din il-kawża, il-Qorti Ġenerali tqis li huwa xieraq li teżamina, fl-ewwel lok u preliminarjament, jekk il-Kummissjoni ltaqgħetx ma’ diffikultajiet serji fir-rigward tal-klassifikazzjoni tas-soprataxxa fuq il-profitti bħala taxxa speċifika li tista’ titnaqqas.
61
Mill-premessa 151 tad-deċiżjoni kkontestata jirriżulta li l-miżura kontenzjuża hija bbażata fuq l-interpretazzjoni tad-dritt fiskali Ġermaniż li s-soprataxxa fuq il-profitti għandha titnaqqas mill-bażi tat-taxxa taxxa fuq id-dħul jew mit-taxxa fuq il-kumpanniji kif ukoll minn dik tat-taxxa korporattiva, bħala spejjeż ikkawżati mill-attività tal-impriża skont il-prinċipju tad-dħul nett.
62
Barra minn hekk, fil-premessi 153 sa 156 tad-deċiżjoni kkontestata, il-Kummissjoni indikat li s-soprataxxa fuq il-profitti setgħet titqies li tista’ titnaqqas bħala imposta speċifika fuq il-profitti minħabba l-effetti ekonomiċi tagħha, in-natura obbligatorja tagħha u l-assenza ta’ korrispettiv. Kif ġie rrilevat fil-punt 49 iktar ’il fuq, hija ppreċiżat li l-Artikolu 4(5b) tal-EStG kien jeskludi t-tnaqqis biss għat-taxxa korporattiva, u mhux għat-taxxi kollha fuq il-profitti, u li ebda dispożizzjoni ma kienet tipprekludi l-possibbiltà ta’ tnaqqis ta’ taxxa speċifika fuq il-profitti.
63
Barra minn hekk, fil-premessa 158 u fin-nota ta’ qiegħ il-paġna Nru 86 tad-deċiżjoni kkontestata, il-Kummissjoni indikat li s-soprataxxa fuq il-profitti ma kinitx dividend u lanqas ma kienet paragunabbli ma’ dividend, minħabba li, l-ewwel nett, is-soprataxxa fuq il-profitti kienet titħallas lil-Land ta’ Nordrhein-Westfalen, li ma kienx azzjonist tal-każinòs pubbliċi, it-tieni nett, dan kien stabbilit unilateralment mill-awtorità f’liġi, it-tielet nett, kien miġbur b’mod awtomatiku u obbligatorju, ir-raba’ nett, l-ammont tiegħu kellu jiġi allokat għal finijiet ta’ karità u, il-ħames nett, għall-kuntrarju tad-dividendi li ma humiex neċessarjament marbuta mal-profitti magħmula matul sena finanzjarja partikolari, is-soprataxxa fuq il-profitti kienet direttament marbuta mas-sena finanzjarja kurrenti. Fl-aħħar nett, fil-premessa 158 tad-deċiżjoni kkontestata, hija osservat ukoll li l-forma ġuridika tal-operaturi ta’ każinòs pubbliċi ma tippermettix it-trasferiment ta’ dividendi.
64
Għandu jiġi kkonstatat li l-kwistjoni dwar jekk is-soprataxxa fuq il-profitti tikkostitwixxix, kif issostni l-Kummissjoni, imposta speċifika u, għaldaqstant, jekk tistax titnaqqas bħala spiża kkawżata mill-attività tal-impriża, jew jekk tikkostitwixxix, kif isostnu r-rikorrenti, trasferiment jew distribuzzjoni ta’ profitti, taqa’ taħt l-interpretazzjoni tad-dispożizzjonijiet rilevanti li jikkostitwixxu l-kuntest ta’ riferiment. L-istess japplika għall-argument imqajjem sussidjarjament mir-rikorrenti, li anki jekk is-soprataxxa fuq il-profitti hija imposta, din hija taxxa fuq id-dħul fis-sens wiesa’, paragunabbli ma’ dawk li n-nuqqas ta’ tnaqqis tagħhom huwa espressament previst mill-Artikolu 4(5b) u mill-punt 3 tal-Artikolu 12 tal-EStG, kif ukoll mill-punt 2 tal-Artikolu 10 tal-KStG.
65
Issa, kif jirriżulta mill-ġurisprudenza ċċitata fil-punti 35 u 36 iktar ’il fuq, fid-determinazzjoni tal-qafas ta’ riferiment għall-applikazzjoni tal-Artikolu 107(1) TFUE għal miżuri fiskali, il-Kummissjoni hija bħala prinċipju obbligata taċċetta l-interpretazzjoni tad-dispożizzjonijiet rilevanti tad-dritt nazzjonali mogħtija mill-Istat Membru kkonċernat fil-kuntest tad-dibattitu kontradittorju msemmi fil-punt 111 ta’ din is-sentenza, sakemm din l-interpretazzjoni tkun kompatibbli mal-formulazzjoni ta’ dawn id-dispożizzjonijiet. Hija tista’ titbiegħed mill-imsemmija interpretazzjoni biss jekk tkun f’pożizzjoni li tistabbilixxi li interpretazzjoni oħra tipprevali fil-ġurisprudenza jew fil-prassi amministrattiva ta’ dan l-Istat Membru, billi tibbaża ruħha f’dan ir-rigward fuq elementi affidabbli u konkordanti, suġġetti għal dan id-dibattitu kontradittorju. L-istess japplika meta r-rikorrent ma jirnexxilux juri n-natura żbaljata tal-interpretazzjoni tad-dispożizzjonijiet tad-dritt nazzjonali rilevanti sabiex tiġi eżaminata l-eżistenza ta’ deroga mis-sistema ta’ referenza fil-kuntest tal-miżura fiskali inkwistjoni.
66
F’dan il-każ, għandu jiġi enfasizzat li mill-proċess jirriżulta li l-Kummissjoni adottat l-interpretazzjoni tad-dispożizzjonijiet rilevanti tad-dritt nazzjonali mogħtija mir-Repubblika Federali tal-Ġermanja fil-kuntest tad-dibattitu kontradittorju.
67
F’dan ir-rigward, għandu jiġi rrilevat li, sabiex jitqies li s-soprataxxa fuq il-profitti setgħet titnaqqas bħala imposta speċifika skont il-prinċipju tad-dħul nett, il-Kummissjoni bbażat ruħha, fil-premessa 154 u fin-nota ta’ qiegħ il-paġna Nru 86 tad-deċiżjoni kkontestata, fuq kriterji li, essenzjalment, jikkoinċidu ma’ dawk intiżi għad-definizzjoni tal-kunċett ta’ “taxxa” fid-dritt Ġermaniż, skont l-Artikolu 3(1) tal-Abgabenordnung (il-Kodiċi Fiskali), u ma’ dawk imsemmija fil-premessa 47 ta’ din id-deċiżjoni. Hija eżaminat ukoll l-argumenti mressqa mir-rikorrenti dwar il-klassifikazzjoni tal-miżura kontenzjuża fid-dritt Ġermaniż.
68
F’dan ir-rigward, ir-rikorrenti ma jistabbilixxux li l-interpretazzjoni adottata mill-Kummissjoni hija inkompatibbli mal-formulazzjoni tad-dispożizzjonijiet rilevanti tad-dritt Ġermaniż. Barra minn hekk, huma ma jressqu ebda argument dwar l-eżistenza ta’ prassi amministrattiva kuntrarja tal-awtoritajiet Ġermaniżi.
69
Barra minn hekk, kif jirriżulta mill-punt 51 iktar ’il fuq, minkejja li r-rikorrenti jinvokaw, fis-sottomissjonijiet bil-miktub tagħhom, ċerti sentenzi tal-qrati Ġermaniżi, b’mod partikolari tal-Bundesverfassungsgericht (il-Qorti Kostituzzjonali Federali), tal-Bundesverwaltungsgericht (il-Qorti Amministrattiva Federali) u tal-Bundesfinanzhof (il-Qorti Federali tal-Finanzi), għandu jiġi kkonstatat li l-argumenti bbażati fuq il-ġurisprudenza nazzjonali ma jirrigwardawx l-interpretazzjoni jew l-applikazzjoni tad-dispożizzjonijiet rilevanti li jikkostitwixxu s-sistema ta’ referenza f’dan il-każ.
70
Hemm lok ukoll li jiġu miċħuda l-argumenti tar-rikorrenti li l-paragun magħmul fin-nota ta’ qiegħ il-paġna Nru 77 tad-deċiżjoni kkontestata bejn is-soprataxxa fuq il-profitti u l-ħlasijiet eċċezzjonali li l-impriżi huma obbligati jwettqu minħabba aġir antikompetittiv huwa ineżatt u jivvizzja din id-deċiżjoni b’kontradizzjoni. Fil-fatt, kif indikat il-Kummissjoni fis-sottomissjonijiet bil-miktub tagħha, hija wettqet dan il-paragun sabiex tippreżenta, bħala eżempju, is-soprataxxa fuq il-profitti bħala spiża tal-operat li tista’ titnaqqas li l-portata tagħha hija usa’ u tmur lil hinn mit-taxxi. Madankollu, il-Kummissjoni indikat b’mod ċar, fid-deċiżjoni kkontestata, li hija kienet tqis li s-soprataxxa fuq il-profitti kienet tikkostitwixxi taxxa speċifika.
71
Għalhekk, konformement mal-ġurisprudenza ċċitata fil-punti 35 sa 37 iktar ’il fuq, il-Kummissjoni aċċettat, f’dan il-każ, l-interpretazzjoni tad-dispożizzjonijiet rilevanti tad-dritt nazzjonali mogħtija mir-Repubblika Federali tal-Ġermanja fil-kuntest tad-dibattitu kontradittorju sabiex tapplika l-imsemmija dispożizzjonijiet għall-miżura fiskali inkwistjoni. Għaldaqstant, fid-dawl tal-kunsiderazzjonijiet preċedenti, ma hemmx lok li tiġi kkontestata din l-interpretazzjoni.
72
Minn dan isegwi li r-rikorrenti ma wrewx li l-Kummissjoni ltaqgħet ma’ diffikultajiet serji fir-rigward tal-klassifikazzjoni tas-soprataxxa fuq il-profitti bħala imposta speċifika.
73
Konsegwentement, għandu jiġi vverifikat jekk il-miżura kontenzjuża tikkostitwixxix deroga meta mqabbla mas-sistema ta’ referenza, sa fejn din tintroduċi distinzjonijiet bejn operaturi li jinsabu, fid-dawl tal-għan mogħti lis-sistema fiskali Ġermaniża, f’sitwazzjoni fattwali u legali paragunabbli, jiġifieri b’mod partikolari bejn l-operaturi suġġetti għas-soprataxxa fuq il-profitti u dawk suġġetti għat-taxxi li n-nuqqas ta’ tnaqqis tagħhom huwa espressament previst mill-Artikolu 4(5b) u mill-punt 3 tal-Artikolu 12 tal-EStG, kif ukoll mill-punt 2 tal-Artikolu 10 tal-KStG.
74
Għandu jitfakkar li, skont il-ġurisprudenza, fil-kuntest tal-eżami tas-selettività ta’ miżura fiskali, wara li tkun ġiet identifikata u eżaminata, fl-ewwel lok, is-sistema fiskali komuni jew “normali” applikabbli fl-Istat Membru kkonċernat, jiġifieri s-sistema ta’ referenza, fit-tieni lok, għandha tiġi evalwata u stabbilita l-eventwali natura selettiva tal-vantaġġ mogħti mill-miżura fiskali inkwistjoni billi jintwera li din il-miżura tidderoga mill-imsemmija sistema komuni, sa fejn din tintroduċi differenzazzjonijiet bejn operaturi li jinsabu, fid-dawl tal-għan mogħti lis-sistema fiskali ta’ dan l-Istat Membru, f’sitwazzjoni fattwali u legali komparabbli (ara s-sentenza tat-8 ta’ Settembru 2011, Paint Graphos et, C-78/08 sa C-80/08, EU:C:2011:550, punt 49 u l-ġurisprudenza ċċitata).
75
Preliminarjament, għandu jiġi rrilevat li din il-kawża hija limitata għad-dħul tal-każinòs li ma joriġinax mil-logħob tal-ażżard. F’dan ir-rigward, skont in-nota ta’ qiegħ il-paġna Nru 76 tad-deċiżjoni kkontestata, jekk is-soprataxxa fuq il-profitti tolqot is-sorsi kollha ta’ dħul tal-każinòs pubbliċi, inklużi dawk li ġejjin mil-logħob tal-ażżard, hija biss il-parti tal-ħlas li ma tirriżultax mil-logħob tal-ażżard li tista’ titnaqqas mill-bażijiet tat-taxxa korporattiva kif ukoll mit-taxxa fuq id-dħul jew mit-taxxa fuq il-kumpanniji.
76
F’dan il-każ, fir-rigward tal-għan imfittex mit-taxxa korporattiva kif ukoll mit-taxxa fuq id-dħul jew mit-taxxa fuq il-kumpanniji, bi tweġiba għal mistoqsija magħmula mill-Qorti Ġenerali fil-kuntest ta’ miżura ta’ organizzazzjoni tal-proċedura, il-Kummissjoni kkonfermat li, kif jirriżulta mill-premessa 105 tad-deċiżjoni kkontestata, dan jikkonsisti fil-ġenerazzjoni ta’ dħul permezz tal-ġbir ta’ taxxa fuq l-impriżi skont il-profitti tagħhom. F’dan ir-rigward, bi tweġiba għal mistoqsija magħmula mill-Qorti Ġenerali fil-kuntest ta’ miżura ta’ organizzazzjoni tal-proċedura, ir-Repubblika Federali tal-Ġermanja ppreċiżat li s-sistema fiskali normali għandha tieħu inkunsiderazzjoni l-prinċipju tal-kapaċità ta’ ħlas.
77
Barra minn hekk, fir-rigward tad-dħul mill-każinòs pubbliċi li ma joriġinawx mil-logħob tal-ażżard, bi tweġiba għal mistoqsija tal-Qorti Ġenerali waqt is-seduta, il-Kummissjoni ppreċiżat li, kif jirriżulta essenzjalment mill-premessa 78 tad-deċiżjoni kkontestata, il-każinòs pubbliċi kienu f’sitwazzjoni legali u fattwali komparabbli mal-impriżi l-oħra obbligati jħallsu t-taxxa korporattiva kif ukoll it-taxxa fuq id-dħul jew it-taxxa fuq il-kumpanniji, filwaqt li għandu jiġi ppreċiżat li, konformement mal-prinċipju ta’ dħul nett, riprodott fid-dispożizzjonijiet tal-Artikolu 4(4) tal-EStG, tal-Artikolu 8(1) tal-KStG u tal-Artikolu 7(1) tal-GewStG (ara l-punt 44 iktar ’il fuq), l-impriżi kollha jistgħu jnaqqsu mill-bażijiet taxxabbli l-ispejjeż iġġenerati mill-attivitajiet tagħhom.
78
Għalhekk, fil-premessa 152 tad-deċiżjoni kkontestata, il-Kummissjoni qieset li s-somom imħallsa lil-Land ta’ Nordrhein-Westfalen mill-każinòs pubbliċi abbażi tas-soprataxxa fuq il-profitti kienu jikkostitwixxu spiża li tirriżulta mill-attivitajiet tagħhom li għalhekk setgħet titnaqqas għall-finijiet tad-determinazzjoni tal-valuri taxxabbli tat-taxxa korporattiva kif ukoll tal-taxxa fuq id-dħul jew tat-taxxa fuq il-kumpanniji. Insostenn ta’ din il-konstatazzjoni, fin-nota ta’ qiegħ il-paġna Nru 77 tad-deċiżjoni kkontestata, il-Kummissjoni qieset li s-soprataxxa fuq il-profitti setgħet titqabbel ma’ ħlasijiet eċċezzjonali li l-impriżi huma obbligati jwettqu minħabba aġir antikompetittiv, minħabba li tali ħlasijiet huma kkalkolati billi tittieħed inkunsiderazzjoni t-totalità tal-profitti magħmula permezz tal-aġir antikompetittiv. Hija żiedet li tali ħlasijiet kienu kkunsidrati mill-Bundesverfassungsgericht (il-Qorti Kostituzzjonali Federali) bħala spejjeż li jistgħu jitnaqqsu sabiex tiġi evitata taxxa doppja.
79
Għaldaqstant, fil-premessa 152 tad-deċiżjoni kkontestata, il-Kummissjoni qieset li l-possibbiltà ta’ tnaqqis tas-soprataxxa fuq il-profitti kienet tikkostitwixxi applikazzjoni, mir-Repubblika Federali tal-Ġermanja, tar-regoli ġenerali ta’ tassazzjoni tas-sistema fiskali normali li jikkostitwixxu l-kuntest ta’ riferiment. Kif ġie rrilevat fil-punt 42 iktar ’il fuq, min-nota ta’ qiegħ il-paġna Nru 77 tad-deċiżjoni kkontestata jirriżulta li t-tassazzjoni tad-dħul għandha tiġi ddeterminata billi tittieħed inkunsiderazzjoni l-kapaċità ekonomika tal-persuna taxxabbli.
80
Għandu jiġi rrilevat li, fid-deċiżjoni kkontestata, sussidjarjament u bi tweġiba għall-argumenti mqajma mir-rikorrenti matul il-fażi ta’ investigazzjoni preliminari, il-Kummissjoni qieset li s-soprataxxa fuq il-profitti, minn naħa, ma kinitx paragunabbli mat-taxxi mhux deduċibbli previsti fil-punt 2 tal-Artikolu 10 tal-KStG u, min-naħa l-oħra, li ma kinitx tikkostitwixxi dividend u lanqas trasferiment ta’ profitti.
81
F’dan ir-rigward, b’risposta għal miżura ta’ organizzazzjoni tal-proċedura, il-Kummissjoni ppreċiżat li, minkejja li jeżistu eċċezzjonijiet jew limitazzjonijiet għar-regola ta’ tnaqqis tal-ispejjeż ikkawżati mill-attività tal-impriża, dawn ma japplikawx għall-miżura kontenzjuża, peress li s-soprataxxa fuq il-profitti ma tikkostitwixxix dividend, u lanqas ma taqa’ taħt wieħed mill-każijiet ta’ nuqqas ta’ tnaqqis tal-bażijiet taxxabbli tat-taxxa fuq id-dħul jew tat-taxxa fuq il-kumpanniji espressament previsti, rispettivament, mill-Artikolu 4(5b) u mill-punt 3 tal-Artikolu 12 tal-EStG, kif ukoll mill-punt 2 tal-Artikolu 10 tal-KStG.
82
Fl-ewwel lok, fir-rigward tal-argumenti tar-rikorrenti li s-soprataxxa fuq il-profitti hija paragunabbli mal-imposti mhux deduċibbli previsti fil-punt 2 tal-Artikolu 10 tal-KStG, għandu jiġi kkonstatat li, fil-premessa 154 tad-deċiżjoni kkontestata, il-Kummissjoni kklassifikat is-soprataxxa fuq il-profitti bħala “taxxa speċjali fuq id-dħul tal-każinòs pubbliċi”, li ma tistax titqies li hija paragunabbli, għar-raġunijiet esposti fil-premessa 156 tad-deċiżjoni kkontestata, ma’ “taxxa ġenerali” li tirrigwarda d-dħul jew il-profitti mhux deduċibbli skont din id-dispożizzjoni.
83
Fi kwalunkwe każ, bi tweġiba għal mistoqsija tal-Qorti Ġenerali fil-kuntest ta’ miżura ta’ organizzazzjoni tal-proċedura, il-Kummissjoni ppreċiżat li s-soprataxxa fuq il-profitti hija bbażata fuq l-“eċċess annwali”, filwaqt li t-taxxa fuq il-kumpanniji hija kkalkolata skont id-“dħul taxxabbli” (“zu versteuernde Einkommen”), iddeterminat abbażi tad-“dħul” (“Einkommen”) fis-sens tal-EStG, skont l-Artikolu 7 (1) u (2) u l-Artikolu 8(1) tal-KStG. F’dan ir-rigward, l-argument tar-rikorrenti li l-eċċess annwali huwa identiku għad-dħul fis-sens tal-Artikolu 2(4) tal-EStG ma jistax jintlaqa’. Fil-fatt, skont ir-rikorrenti, il-punt 1 tal-Artikolu 2(2) u (4) tal-EStG jassimila d-dħul mill-attività kummerċjali (“Einkünfte aus Gewerbebetrieb”) mal-benefiċċju u, skont l-Artikolu 5(1) tal-EStG, li għalih jirreferi l-punt 1 tal-Artikolu 2(2) tal-EStG, il-benefiċċju huwa bħala prinċipju kkalkolat abbażi tar-regoli tal-Handelsgesetzbuch (il-Kodiċi Kummerċjali) u għalhekk jista’, min-naħa tiegħu, jiġi assimilat mal-eċċess annwali. Issa, kif indikat ġustament il-Kummissjoni, l-ispjegazzjoni mogħtija mir-rikorrenti hija inkompleta, peress li l-punt 1 tal-Artikolu 2(2) tal-EStG jirreferi wkoll għal dispożizzjonijiet oħra ta’ dan it-test li jagħmlu sensiela ta’ emendi għad-determinazzjoni tal-profitt fir-rigward tal-eċċess annwali. B’mod partikolari, il-Kummissjoni indikat li wħud mill-ispejjeż tal-operat imsemmija fl-Artikolu 4(5) tal-EStG kienu spejjeż li jnaqqsu l-eċċess annwali fid-dritt kummerċjali, iżda li ma jistgħux jitnaqqsu għall-finijiet tad-determinazzjoni tal-profitt.
84
Barra minn hekk, bi tweġiba għal mistoqsija tal-Qorti Ġenerali fil-kuntest ta’ miżura ta’ organizzazzjoni tal-proċedura u waqt is-seduta, ir-Repubblika Federali tal-Ġermanja ppreċiżat li s-soprataxxa fuq il-profitti kienet tikkostitwixxi “imposta speċjali” fuq l-istabbilimenti tal-logħob li taqa’ taħt il-punt 5 tal-Artikolu 106(2) tal-Liġi Fundamentali tar-Repubblika Federali tal-Ġermanja, b’tali mod li din ma tistax tkun “taxxa ġenerali” fuq id-dħul jew il-profitti li jaqgħu taħt l-Artikolu 106(3) ta’ din il-liġi. Issa, għandu jiġi rrilevat li r-rikorrenti ma wrewx li s-soprataxxa fuq il-profitti tikkostitwixxi “taxxa ġenerali” fuq id-dħul jew fuq il-profitti, paragunabbli mat-taxxi mhux deduċibbli msemmija fil-punt 2 tal-Artikolu 10 tal-KStG. Għaldaqstant, il-Kummissjoni ġustament ikkonkludiet li din id-dispożizzjoni ma kinitx paragunabbli mas-soprataxxa fuq il-profitti.
85
Fit-tieni lok, l-argumenti tar-rikorrenti intiżi kontra l-konstatazzjoni li s-soprataxxa fuq il-profitti ma hijiex dividend u lanqas ma hija paragunabbli mad-dividendi għandhom ukoll jiġu miċħuda.
86
Fil-fatt, għandu jiġi rrilevat, kif ġie indikat fil-punti 63 u 67 iktar ’il fuq, li mill-premessa 158 u min-nota ta’ qiegħ il-paġna Nru 86 tad-deċiżjoni kkontestata jirriżulta li s-soprataxxa fuq il-profitti timplika ħlas pekunjarju lil-Land ta’ Nordrhein-Westfalen, li hija stabbilita unilateralment minn awtorità pubblika permezz tal-adozzjoni ta’ liġi u li tinġabar b’mod awtomatiku u obbligatorju. Barra minn hekk, minkejja l-impreċiżjoni terminoloġika li tirreferi għal allegati finijiet karitatevoli tal-imsemmija taxxa, fil-premessa 47 tad-deċiżjoni kkontestata, il-Kummissjoni indikat li dan jikkontribwixxi għall-baġit ġenerali ta’ dan il-Land għal finijiet ta’ utilità pubblika. Barra minn hekk, kif irrilevat il-Kummissjoni waqt is-seduta, it-taxxa ma hijiex il-korrispettiv għal servizz partikolari. Minn dan isegwi li, kuntrarjament għal dak li jsostnu r-rikorrenti, din l-imposta tikkostitwixxi “taxxa” fis-sens tal-Artikolu 3(1) tal-Kodiċi Fiskali li ma tistax titqies li hija paragunabbli ma’ dividend.
87
Din il-konklużjoni ma tistax tiġi kkontestata mill-argumenti tar-rikorrenti bbażati fuq l-eventwali investiment mill-ġdid tal-ammonti miġbura. Fil-fatt, anki jekk jitqies li l-fondi miġbura abbażi tas-soprataxxa fuq il-profitti ġew investiti mill-ġdid f’Westspiel, għandu jiġi kkonstatat li dan jikkostitwixxi ċirkustanza fattwali li ma hijiex ta’ natura li tikkontesta l-klassifikazzjoni legali ta’ din is-soprataxxa ta’ taxxa, peress li dawn huma fondi allokati għall-baġit tal-Land ta’ Nordrhein-Westfalen.
88
Barra minn hekk, il-fatt li l-Land ta’ Nordrhein-Westfalen huwa azzjonist uniku indirett ta’ Westspiel permezz tan-NRW.Bank u, għaldaqstant, li jibbenefika mis-soprataxxa fuq il-profitti b’mod mhux amministrattiv ma huwiex ta’ natura li jikkontesta l-konklużjoni li l-imsemmija soprataxxa ma tikkostitwixxix dividend, u lanqas trasferiment ta’ profitti. Fil-fatt, kif ġie rrilevat mir-Repubblika Federali tal-Ġermanja, is-soprataxxa fuq il-profitti ma tistax tiġi ekwiparata ma’ trasferiment ta’ profitti fis-sens tal-Artikolu 291(1) tal-Aktiengesetz (il-Liġi dwar Kumpanniji Pubbliċi ta’ Responsabbiltà Limitata), peress li ma tirriżultax minn relazzjoni kuntrattwali liberament ikkonsentita mill-każinòs pubbliċi, iżda minn imposta speċjali imposta unilateralment mil-Land ta’ Nordrhein-Westfalen fl-eżerċizzju tal-prerogattivi tiegħu ta’ awtorità pubblika. Ma’ dan jiżdied, kif irrilevat il-Kummissjoni, li, minn perspettiva sistematika, l-Artikolu 14(1) tal-Liġi dwar il-Każinòs, li jistabbilixxi s-soprataxxa fuq il-profitti, huwa mqiegħed bejn l-Artikoli 12, 13 u 15 tal-imsemmija liġi, li għandhom ukoll bħala għan it-taxxi.
89
Minn dan isegwi li l-Kummissjoni setgħet validament tqis, fil-premessa 152 tad-deċiżjoni kkontestata, li l-possibbiltà ta’ tnaqqis tas-soprataxxa fuq il-profitti kienet tikkostitwixxi applikazzjoni, mir-Repubblika Federali tal-Ġermanja, tar-regoli ġenerali ta’ tassazzjoni tas-sistema fiskali normali li tikkostitwixxi s-sistema ta’ referenza.
90
Mill-kunsiderazzjonijiet preċedenti jirriżulta li l-Kummissjoni ġustament ikkonkludiet, b’mod partikolari fil-premessa 152 tad-deċiżjoni kkontestata, li l-possibbiltà ta’ tnaqqis tas-soprataxxa fuq il-profitti ma kinitx tidderoga mir-regoli ġenerali ta’ tassazzjoni tas-sistema fiskali normali li tikkostitwixxi l-kuntest ta’ riferiment, b’tali mod li l-miżura kontenzjuża ma kinitx timplika l-għoti ta’ vantaġġ selettiv fis-sens tal-Artikolu 107(1) TFUE.
91
Minn dan isegwi li r-rikorrenti ma humiex fondati meta jsostnu li l-Kummissjoni ltaqgħet ma’ diffikultajiet serji fl-eżami tas-selettività tal-miżura kontenzjuża.
92
Din il-konklużjoni ma tistax tiġi kkontestata mill-argumenti l-oħra tar-rikorrenti.
93
Fil-fatt, fl-ewwel lok, fir-rigward tal-klassifikazzjoni tal-miżura kontenzjuża fid-dritt Ġermaniż, għandu jiġi rrilevat, kif ġie indikat fil-punt 67 iktar ’il fuq, li l-Kummissjoni kkonstatat, fil-premessa 154 u fin-nota ta’ qiegħ il-paġna Nru 86 tad-deċiżjoni kkontestata, li s-soprataxxa fuq il-profitti tista’ titqies bħala taxxa speċifika skont ċerti kriterji li jikkoinċidu parzjalment, iżda b’mod determinanti, ma’ dawk previsti għad-definizzjoni tat-taxxa fid-dritt Ġermaniż skont l-Artikolu 3(1) tal-Kodiċi Fiskali kif ukoll mal-elementi li jikkaratterizzaw it-taxxi applikati mil-Länder, esposti fil-premessa 47 tad-deċiżjoni kkontestata. Għaldaqstant, ir-rikorrenti ma għandhomx raġun meta jikkritikaw lill-Kummissjoni talli ma ħaditx inkunsiderazzjoni d-dritt Ġermaniż.
94
Fit-tieni lok, fir-rigward tal-argumenti l-oħra tar-rikorrenti bbażati fuq il-fatt li l-miżura kontenzjuża ġiet adottata bi ksur tar-regoli kostituzzjonali dwar l-eżerċizzju tal-kompetenza fil-qasam fiskali, għandu jiġi rrilevat li l-kunċett ta’ “għajnuna mill-Istat” huwa kunċett oġġettiv li għandu jiġi eżaminat fid-dawl tal-effetti kkawżati mill-miżura ta’ għajnuna inkwistjoni, u mhux fid-dawl ta’ elementi oħra bħal-legalità tal-miżura li permezz tagħha tingħata l-għajnuna (ara, f’dan is-sens, is-sentenzi tat-22 ta’ Diċembru 2008, British Aggregates vs Il-Kummissjoni, C-487/06 P, EU:C:2008:757, punt 85 u l-ġurisprudenza ċċitata, u tas-7 ta’ Ottubru 2010, DHL Aviation u DHL Hub Leipzig vs Il-Kummissjoni, T-452/08, mhux ippubblikata, EU:T:2010:427, punt 40).
95
Bl-istess mod, għandu jiġi rrilevat li l-allegat ksur tad-dritt kostituzzjonali ma għandu ebda effett fuq id-definizzjoni tal-kuntest ta’ riferiment jew fuq l-eżistenza ta’ deroga għall-finijiet tal-evalwazzjoni tan-natura selettiva tal-miżura kontenzjuża fis-sens tal-Artikolu 107 TFUE. Għaldaqstant, dawn l-argumenti għandhom jiġu miċħuda bħala ineffettivi.
96
Fit-tielet lok, fir-rigward tal-provi prodotti mir-rikorrenti sabiex jikkontestaw il-klassifikazzjoni ta’ imposta, fis-sens tal-Artikolu 3(1) tal-Kodiċi Fiskali, tas-soprataxxa fuq il-profitti, għandu jitfakkar li l-provi għandhom jiġu prodotti fil-kuntest tal-ewwel skambju ta’ noti, skont l-Artikolu 85(1) tar-Regoli tal-Proċedura tal-Qorti Ġenerali. Issa, peress li l-provi inkwistjoni ġew prodotti fi stadju ulterjuri tal-proċedura u peress li d-dewmien fil-produzzjoni tal-imsemmija provi ma ġiex iġġustifikat skont il-paragrafu 2 tal-istess artikolu, dawn huma inammissibbli. Fi kwalunkwe każ, kif tosserva l-Kummissjoni, id-deċiżjoni kkontestata ġiet adottata qabel ma ġiet ippubblikata d-data tal-kontabbiltà ta’ WestSpiel għas-sena finanzjarja 2019. Issa, il-legalità ta’ deċiżjoni fil-qasam ta’ għajnuna mill-Istat għandha tiġi evalwata biss fid-dawl tal-informazzjoni li l-Kummissjoni seta’ kellha meta adottat din id-deċiżjoni (ara s-sentenza tal-14 ta’ Mejju 2019, Marinvest u Porting vs Il-Kummissjoni, T-728/17, mhux ippubblikata, EU:T:2019:325, punt 92 u l-ġurisprudenza ċċitata).
97
Fir-raba’ lok, fir-rigward tal-allegazzjonijiet tar-rikorrenti dwar l-allegata kontradizzjoni fid-deċiżjoni kkontestata fir-rigward tad-diversi klassifikazzjonijiet tas-soprataxxa fuq il-profitti fid-dritt intern, għandu jiġi rrilevat li, għalkemm jista’ jiġi aċċettat li motivazzjoni kontradittorja tikkostitwixxi indizju tal-eżistenza ta’ diffikultajiet serji waqt l-eżami preliminari ta’ miżura skont l-Artikolu 108(3) TFUE (ara, f’dan is-sens, is-sentenza tal-14 ta’ April 2021, Verband Deutscher Alten- und Behindertenhilfe u CarePool Hannover vs Il-Kummissjoni, T-69/18, EU:T:2021:189, punt 107), xorta jibqa’ l-fatt li dan ma huwiex il-każ hawnhekk, peress li l-Kummissjoni ppreċiżat li l-imsemmija soprataxxa kienet tikkostitwixxi spiża tal-operat li tista’ titnaqqas u taxxa li ma tagħmilx parti mill-eċċezzjonijiet jew mil-limitazzjonijiet għall-prinċipju tad-dħul nett.
98
Fid-dawl tal-kunsiderazzjonijiet preċedenti kollha, għandu jiġi rrilevat li ebda wieħed mill-argumenti tar-rikorrenti ma wera li l-Kummissjoni ltaqgħet ma’ diffikultajiet serji matul l-eżami preliminari, fis-sens tal-ġurisprudenza ċċitata fil-punt 19 iktar ’il fuq.
99
Għaldaqstant, it-tieni sal-ħames partijiet tal-motiv uniku għandhom jiġu miċħuda.
Fuq l-ewwel parti tal-motiv uniku, ibbażata fuq l-iżnaturament tal-argumenti tar-rikorrenti
100
Fl-ewwel parti, r-rikorrenti sostnew li l-Kummissjoni kienet assumiet b’mod żbaljat li huma kienu jqisu s-soprataxxa fuq il-profitti bħala imposta, filwaqt li huma kienu dejjem indikaw li dan kien trasferiment ta’ profitti li ma jistax jitnaqqas taħt is-sistema fiskali normali. Għalhekk, huma jsostnu li l-fatt li din is-soprataxxa fuq il-profitti titnaqqas mill-bażi tat-taxxa fuq id-dħul jew tat-taxxa fuq il-kumpanniji kif ukoll mit-taxxa korporattiva jirrappreżenta miżura li tidderoga mis-sistema fiskali normali, li ma tawtorizzax tali tnaqqis, u vantaġġ selettiv favur WestSpiel.
101
Il-Kummissjoni, sostnuta mir-Repubblika Federali tal-Ġermanja, tikkontesta dawn l-argumenti.
102
F’dan il-każ, għandu jiġi rrilevat li l-Kummissjoni indikat, fil-premessa 154 tad-deċiżjoni kkontestata, li r-rikorrenti impliċitament qiesu li s-soprataxxa fuq il-profitti kienet imposta paragunabbli mat-taxxi fuq id-dħul, mat-taxxi personali u mat-taxxa korporattiva. Madankollu, hija indikat ukoll, fin-nota ta’ qiegħ il-paġna Nru 79 tad-deċiżjoni kkontestata, li r-rikorrenti kienu qiesu li s-soprataxxa fuq il-profitti ma kinitx imposta, b’tali mod li l-argument tagħhom, ibbażat fuq il-projbizzjoni li jitnaqqsu t-taxxi mill-bażi tal-taxxa fuq id-dħul jew tat-taxxa fuq il-kumpanniji, ma kienx fondat.
103
Minn dan isegwi li l-Kummissjoni ma żnaturatx l-argumenti tar-rikorrenti, sa fejn jirriżulta mid-deċiżjoni kkontestata, u kif ġie kkonfermat waqt is-seduta, li l-Kummissjoni eżaminat, minn naħa, l-ipoteżi li s-soprataxxa fuq il-profitti hija imposta paragunabbli mat-taxxi fuq id-dħul, mat-taxxi personali u mat-taxxa korporattiva u, min-naħa l-oħra, anki jekk hija għamlet dan biss sussidjarjament, dik li tgħid li din l-imposta ma hijiex taxxa. F’dan ir-rigward, għandu jiġi enfasizzat li, kif jirriżulta mill-punt 86 iktar ’il fuq, il-Kummissjoni, fil-premessa 158 tad-deċiżjoni kkontestata u fin-nota ta’ qiegħ il-paġna Nru 86, ħadet inkunsiderazzjoni l-argumenti tar-rikorrenti li s-soprataxxa fuq il-profitti kienet dividend jew kienet paragunabbli ma’ dividend.
104
Għaldaqstant, hemm lok li tiġi miċħuda l-ewwel parti tal-motiv uniku kif ukoll, għaldaqstant, ir-rikors kollu kemm hu.
Fuq l-ispejjeż
105
Skont l-Artikolu 133 tar-Regoli tal-Proċedura, id-deċiżjoni dwar l-ispejjeż għandha tingħata fis-sentenza li tagħlaq l-istanza. Skont l-Artikolu 195 tal-imsemmija regoli, hija l-Qorti Ġenerali, meta tiddeċiedi wara annullament u rinviju mill-Qorti tal-Ġustizzja, li għandha tiddeċiedi dwar l-ispejjeż, minn naħa, relatati mal-proċeduri mibdija quddiem il-Qorti Ġenerali u, min-naħa l-oħra, mal-proċedura tal-appell quddiem il-Qorti tal-Ġustizzja. Skont l-Artikolu 134(1) tar-Regoli tal-Proċedura, il-partijiet li jitilfu għandhom jiġu kkundannati għall-ispejjeż jekk issir talba f’dan is-sens. Fl-aħħar nett, skont l-Artikolu 138(1) tar-Regoli tal-Proċedura, l-Istati Membri intervenjenti fil-kawża għandhom ibatu l-ispejjeż tagħhom stess.
106
F’dan il-każ, il-Qorti tal-Ġustizzja, fis-sentenza tal-appell, annullat id-digriet tat-22 ta’ Ottubru 2021, Fachverband Spielhallen u LM vs Il-Kummissjoni (T-510/20, mhux ippubblikat, EU:T:2021:745), u rriżervat l-ispejjeż. Għaldaqstant, għandha tingħata deċiżjoni, f’din is-sentenza, fuq l-ispejjeż relatati mal-proċedura inizjali quddiem il-Qorti Ġenerali, mal-proċedura ta’ appell quddiem il-Qorti tal-Ġustizzja u ma’ din il-proċedura wara r-rinviju.
107
Peress li l-Kummissjoni tilfet fil-proċedura ta’ appell quddiem il-Qorti tal-Ġustizzja, hemm lok li hija tiġi kkundannata tbati l-ispejjeż tagħha stess kif ukoll dawk sostnuti milr-rikorrenti relatati ma’ din il-proċedura.
108
Peress li r-rikorrenti tilfu fuq il-mertu fil-proċedura ta’ rinviju quddiem il-Qorti Ġenerali, abbażi tal-argumenti li huma kienu ressqu fil-kuntest tal-proċedura quddiem il-Qorti Ġenerali qabel l-appell, hemm lok li huma jiġu kkundannati għall-ispejjeż ta’ dawn iż-żewġ proċeduri.
109
Ir-Repubblika Federali tal-Ġermanja għandha tbati l-ispejjeż rispettivi tagħha.
Għal dawn il-motivi,
IL-QORTI ĠENERALI (L-Ewwel Awla Estiża)
taqta’ u tiddeċiedi:
1)
Ir-rikors huwa miċħud.
2)
Il-Kummissjoni Ewropea hija kkundannata tbati l-ispejjeż tagħha kif ukoll l-ispejjeż sostnuti minn minn Fachverband Spielhallen eV u minn LM marbuta mal-proċedura ta’ appell quddiem il-Qorti tal-Ġustizzja fil-Kawża C-831/21 P.
3)
Fachverband Spielhallen u LM għandhom ibatu, minbarra l-ispejjeż tagħhom stess, dawk sostnuti mill-Kummissjoni Ewropea marbuta mal-proċedura ta’ rinviju quddiem il-Qorti Ġenerali, fil-Kawża T-510/20 RENV kif ukoll mal-proċedura inizjali quddiem il-Qorti Ġenerali fil-Kawża T-510/20.
4)
Ir-Repubblika Federali tal-Ġermanja għandha tbati l-ispejjeż rispettivi tagħha.
Papasavvas
Mastroianni
Brkan
Gâlea
Kalėda
Mogħtija f’qorti bil-miftuħ fil-Lussemburgu, fit-2 ta’ April 2025.
Firem
(
*1
)	Lingwa tal-kawża: il-Ġermaniż.